ของเล่นไม่มีประโยชน์ที่จะมีไว้ให้เด็กถือเล่นในระยะแรกเกิด แต่มีไว้เพื่ออะไร
ของเล่นไม่มีประโยชน์ที่จะมีไว้ให้เด็กถือเล่นในระยะแรกเกิด แต่มีไว้เพื่อฟังเสียงได้ เด็กสามารถรับฟังเสียงได้ตั้งแต่แรกเกิด เพราะหูมีการพัฒนาอย่างสมบูรณ์แล้ว เสียงเพลงจากหีบเพลง จากวิทยุ เทปเสียงเห่กล่อมลูก เสียงที่ไพเราะ เข้าจังหวะ จะช่วยทำให้เด็กเกิดภาวะสงบ มีประโยชน์อย่างมากต่อการพัฒนาทางด้านจิตใจ ของฝากสำหรับเด็กแรกเกิดจึงควรจะเป็นหีบเพลง ที่มีท่วงทำนองไพเราะ ดนตรีเข้าจังหวะ ไม่ร้อนรน กระดิ่งหรือกุ๋งกิ๋ง สงบเสียงร้อง

เสียงดังกริ๊งๆ ของกระดิ่ง หรือเสียงดังกุ๋งกิ๋งเกิดจากการใช้มือสั่นของเล่นให้เกิดเสียงที่ดังแตกต่างจากเสียงเพลงที่ใช้เห่กล่อมลูกเมื่อแรกเกิด เสียงเพลงทำให้ลูกเกิดภาวะสงบ แต่ในขณะที่ลูกร้องไห้อย่างไม่ยอมหยุด เสียงเพลงนั้นก็จะไม่มีความหมาย

เสียงกระดิ่งหรือกุ๋งกิ๋งที่ดังแทรกขึ้นมาอย่างร้อนรน สามารถทำให้เด็กหยุดร้องไห้ได้ และลดปฏิกิริยาที่กำลังทำอยู่ทันที ในจังหวะนี้จึงเป็นโอกาสที่แม่จะสงบใจตนเองและคิดถึงความต้องการของลูก เยื่อแก้วหูของเด็กบอบบางควรแก่การทะนุถนอม ไม่ควรจะให้รับฟังเสียงที่ดังเกินไป ระดับความดังของเสียงเท่ากับระดับเสียงที่ผู้ใหญ่รับฟังได้ปกติ

การสั่นกระดิ่งหรือกุ๋งกิ๋งจึงควรสั่นให้ห่างจากหูของเด็ก เมื่อแม่สั่นกระดิ่งหรือกุ๋งกิ๋งข้างหูของลูก เสียงที่แม่ได้ยินอาจพอดี เพราะระยะทางจากแหล่งกำเนิดเสียงกับหูของแม่ห่างกัน แต่มีระยะใกล้กับหูของลูก เสียงซึ่งเป็นคลื่นสั่นสะเทือนจะเดินทางไปกระทบเยื่อแก้วหูด้วยความแรง และเป็นอันตรายได้

เสียงที่พอเหมาะจะกระตุ้นความรู้สึกของเด็กได้โดยไม่เป็นอันตรายและไม่ทำลายสุขภาพจิตคือ การสั่นกระดิ่งหรือกุ๋งกิ๋งตรงหน้าเด็ก และอยู่ห่างใบหน้าหลายๆ นิ้ว ซึ่งจะได้ประโยชน์ในการบริหารสายตาด้วย เพราะเมื่อเด็กอายุได้ 1 เดือน สายตาจะเริ่มพัฒนาดีขึ้น เริ่มมองสิ่งที่อยู่ตรงหน้าได้ แต่ต้องอยู่ห่างหลายๆ นิ้ว ถ้าไกลออกไปเด็กจะไม่สนใจมอง ในระยะนี้นอกจากเด็กจะตื่นขึ้นมาเพื่อกิน ยังตื่นขึ้นมาบริหารสายตาอีกด้วย
กุมารเวชศาสตร์ (กุมารเวชศาสตร์) - Pediatrics